Iktatási szám:

#### E L Ő T E R J E S Z T É S

### Szombathely Megyei Jogú Város Közgyűlésének

### Gazdasági és Városstratégiai Bizottságának

**2015. áprilisi ülésére**

Tájékoztató a Gazdasági és Városstratégiai Bizottságának 51/2015. (II.23.) sz. határozatában foglalt, és más területek forgalmi rendjének vizsgálatáról

A Gazdasági és Városstratégiai Bizottság az 51/2015. (II.23.) sz. határozatában különböző csomópontok és közlekedési területek forgalmi rendjével kapcsolatos feladatokat határozott meg, valamint a területi képviselőktől is érkeztek ebben a tárgyban észrevételek.

**I.**

A **Bartók B. körút – Rohonci úti csomópont jelzőlámpás rendszer** átprogramozásával kapcsolatban tájékoztattuk az üzemeltető Magyar Közút Nonprofit Zrt.-t a Bizottság döntéséről. Felkértük őket, hogy a meglévő technikai feltételeken belül módosítsák úgy a programozást, hogy a mellékirányok forgalom nagyságát figyelembe véve javítsuk a csomópont kapacitását.

**II.**

A **Paragvári u. – Horváth B. krt.** **csomópontjában** kialakítható körforgalmú csomópont. Erre már készültek engedélyes tervek 2003-ban. Az engedélye időközben lejárt. Megvalósítási szándék esetén újra terveztetése szükséges.

Költségigénye: Tervezés, engedélyeztetés cca. 10 M Ft

 Kiépítés: min. 60 M Ft

**III.**

**A Szűrcsapó u. – Rohonci út – Bartók Béla krt. által határolt lakó-pihenő övezeten belüli utak egyirányúsítása:**

A terület képviselőjének jelzése szerint jelentős lakossági igény mutatkozik az egyirányúsításra.

A helyszín áttekintése alapján azokat az útszakaszokat kell érdemben vizsgálni, melyek jelenleg átmenő forgalmat is kiszolgálhatnak. Ezek a Rohonci út 5-19 szám „mögötti” Rohonci úttal párhuzamos kiszolgáló útszakasz, illetve a Szűrcsapó utca Rohonci út 21-27. számú tömbtől a Perint-parti sétány 1. számig (vagy Bartók B. krt, 40, vonaláig) tartó útszakaszok. A Szűrcsapó utcától észak észak-nyugatra eső területen a célforgalom a jellemző.

**„A”./ Jelenlegi állapot:**

Valamennyi lakótelepen belüli út kétirányú, megállási tilalom a Szűrcsapó u. észak-keleti oldalán ( Perint-parti stny 1-7 sz.), az óvoda, bölcsőde melletti/felöli szakaszon.

A terület lakó-pihenő övezetként jelölve, KRESZ szerint az utakon max. 20 km/h sebesség a megengedett, kizárólag személygépkocsik számára, teherforgalom csak célforgalomként.

A két útszakasz mellett közvetlenül cca. 400 db kijelölt, vagy lehetőségként fennálló parkoló, és cca. 740 lakás, valamint 1-1 óvoda és bölcsőde található. A lakók és az intézmények forgalma naponta terheli a környezetet, melyet az ott lakók saját érdekükben is kénytelenek elviselni. Ugyanakkor a kisebb akadályoztatások mellett az átmenő forgalom sem tud felgyorsulni,

Ami további forgalomnövekedést okoz, az az, hogy a belső utakat sokan menekülő, útként használják. Hosszú távon megoldást jelent majd a Pásztor utcai Perint-híd – Kárpáti Kelemen utca útszakasz kiépítése az északi (oladi) városrészből dél felé tartó forgalom számára.

**Egyirányúsítási lehetőségek:**

**„B”./ Szűrcsapó utca Perint felőli ága déli, Szűrcsapó u. 27-41. előtti szakasza északi irányba**

Az egyirányúsítás jelzőtáblák kihelyezésével történhet. A 15 db jelző tábla („Egyirányú forgalmi út”, „Behajtani tilos”, „Kötelező haladási irány” , „Forgalmi rend változás”) kihelyezés becsült költsége: 450.000,- Ft

Várható hatások:

A területen belülre irányuló forgalomból az irányok szétválasztása után egyik szakaszon sem várható forgalom csökkenés, csak átrendeződés. Az átmenő forgalom észak-déli irányból csökkenhet. A Bartók Béla körút felől északi irányba tartó átmenő forgalomból azonban egyértelmű növekedés várható, hiszen a viszonylag akadálytalanul járható egyirányú út „bevonzza” a Bartók krt. – Rohonci út csomópontjából a járműveket.

**„C”./ Szűrcsapó utca Perint felőli ága északi, Szűrcsapó u. 27-41. előtti szakasza déli irányba**

Az egyirányúsítás jelzőtáblák kihelyezésével történhet. A 15 db jelző tábla („Egyirányú forgalmi út”, „Behajtani tilos”, „Kötelező haladási irány” , „Forgalmirend változás”) kihelyezés becsült költsége: 450.000,- Ft

Várható hatások:

A belső forgalom átrendeződik, azon belül csökkenés nem várható.

Mindkét esetben meg kell említeni, hogy az egyirányúsított szakaszokon várhatóan felgyorsul a forgalom, hiszen nem kell szembejövőkre számítani, a forgalmi sávok szélessége „megnövekszik”.

A forgalmi rend felülvizsgálatára vonatkozó részletes dokumentáció (forgalomszámlálási adatok, honnan-hova információ,stb.) hiányában a Városüzemeltetési Osztály az egyirányúsítás bevezetésével kapcsolatban megalapozott javaslatot nem tud tenni.

A jelző táblák kihelyezésére 2015 évre a költségvetési rendeletben 13.000.000,- Ft előirányzat áll rendelkezésre. Az előző évek tapasztalata alapján ez az összeg csak szűken fedezi a kötelezően ellátandó fenntartási feladatokat (helyreállítások, kopott sérült táblák cseréje). Ezért kérem a Tisztelt Bizottságot, hogy amennyiben a „B” vagy „C” változat elfogadása mellett dönt, a jelzőtáblák kihelyezéséhez szükséges bruttó 450.000,- Ft pénzügyi fedezetet az Önkormányzat 2015. évi költségvetéséről szóló 11/2015. (III.04.) számú önkormányzati rendelet 18. számú melléklet, Városfejlesztési Alap terhére biztosítani szíveskedjen.

**IV.**

**Felsőőr utca:**

A Sorok utca – Vajda J. utca közötti szakaszon jelezték, hogy a mindkét oldalon engedélyezett parkolás miatt a két irányú forgalom csak akadályoztatva tud lebonyolódni.

A terület rendkívül parkoló hiányos, mivel a Felsőőr utca 8-20. számú lakóépületekhez (80 lakás) tartozóan nincs kiépített parkoló. Az utca ezen szakaszán egyoldali megállási tilalom bevezetésével is minimum 20 db parkolási lehetőség veszne el.

A kétoldali parkolás jelenleg sem lehetetleníti el a kétirányú forgalmat, de kétségtelenül lassítja, illetve akadályozza a folyamatos haladást.

A páratlan oldalon családi és társasházak találhatók, melyek szabadon tartott kapubejárói a kikerülésre is lehetőséget adnak.

Annak érdekében, hogy a Sorok utcából a Felsőőr utcába beforduló járműveknek szükség esetén biztosított legyen a felállási lehetőség, a csomópont vonalától a Felsőőr utca 3. szám kapubejárójának vonaláig javasoljuk a megállási tilalom bevezetését.

**V.**

A Király Sportcentrum jelezte a Városüzemeltetési Osztály részére, hogy rendezvények idején a Hajnóczy József utcában (10598 hrsz.) a merőleges parkolókkal szemközti oldalon végig várakoznak a gépjárművek, megnehezítve a menetrendszerinti autóbuszok közlekedését, valamint tönkreteszik az útpadkát. Kérik, hogy az érintett szakaszon kerüljön ki „Megállni tilos” jelzőtábla.

**VI.**

Az Ikervár utca – Szeben u. – Brassó u. – Vépi út által határolt területről érkezett lakossági észrevételek alapján a forgalmi rend felülvizsgálat látszik szükségesnek.

A Csaba úti felüljáró kiépítése után a lakóterületeket kedvezőtlenül érintő forgalmi átrendeződések megfelelő kezelése érdekében lehetőség van a forgalmi rend felülvizsgálatának elvégeztetésére.

Javasoljuk, hogy ezen felülvizsgálat bővüljön ki a Zanati út – vasút – Csaba út által határolt terület egészére.

Kérem a T. Bizottságot, hogy az előterjesztést megtárgyalni, és a határozati javaslatot elfogadni szíveskedjen.

Szombathely, 2015. április 9.

 /: **Lakézi Gábor** :/

 osztályvezető

**Határozati javaslat**

… /2015. (IV….) sz. Gazdasági és Városstratégiai Bizottsági határozat

A Gazdasági és Városstratégiai Bizottság 51/2015. (II.23.) sz. határozatában foglalt, és más területek forgalmi rendjének vizsgálatáról szóló előterjesztést megtárgyalta és az alábbi döntést hozta.

1./ A Bizottság a BartókB. körút – Rohonci úti csomópont jelzőlámpás rendszer átprogramozásával kapcsolatos tájékoztatást elfogadja.

2./ A Bizottsága Paragvári u. – Horváth B. krt. csomópontjában kialakítható körforgalmú csomópontról szóló tájékoztatást elfogadja.

3./ A Bizottság a Szűrcsapó u. – Rohonci út – Bartók Béla krt. által határolt lakó-pihenő övezeten belüli utak egyirányúsításáról szóló előterjesztést megtárgyalta és a ….. változat kialakításáról döntött.

„B” vagy „C” változat esetén:

3.1./ A Bizottság felkéri a Városüzemeltetési Osztályt, hogy a jelzés rendszer kialakításáról gondoskodjon

3.2./ A Bizottság a jelzőtáblák kihelyezésének pénzügyi fedezetét a. költségvetéséről szóló 11/2015. (III.04.) számú önkormányzati rendelet 18. számú melléklet, Városfejlesztési Alap terhére biztosítja.

4./ A Bizottság a Felsőőr utcai parkolási helyzettel kapcsolatos előterjesztést megtárgyalta és a javasolt részleges megállási tilalom bevezetését támogatja. A Bizottság felkéri a Városüzemeltetési Osztályt, hogy a jelzés rendszer kialakításáról gondoskodjon.

5./ A Bizottság támogatja a Király Sportcentrumnál a Hajnóczy József utcában megállási tilalom elrendelését, kiegészítve a padkán történő megállások tiltásával együtt. A Bizottság felkéri a Városüzemeltetési Osztályt, hogy a jelzőtáblák kihelyeztetéséről gondoskodjanak.

6./ A Bizottság támogatja, hogy a Csaba úti felüljáró környezetében végzendő forgalmi rend felülvizsgálat a Zanati út – vasút – Csaba utca által határolt teljes lakóterületre kiterjedjen. Felkéri a Városüzemeltetési Osztályt, hogy az ajánlattételi felhívásban ennek megfelelően kerüljön meghatározásra a tervezési feladat.

**Felelős:** Lendvai Ferenc, a bizottság elnöke

Lakézi Gábor, a Városüzemeltetési Osztály vezetője

**Határidő:** 3-5./ 2015. május 31.

6./ az ajánlati felhívás kiírása 2015. május 31.